ได้ฤกษ์เปิดประมูลอีลิทการ์ดใน 1 เดือนข้างหน้า
กระทรวงการท่องเที่ยวฯ ลุยเปิดประมูลบัตรไทยแลนด์ อีลิท การ์ด เชื่ออีก 1 เดือนรู้ชะตาพร้อมกำหนดทิศทาง
17 ก.พ. 2553

กระทรวงการท่องเที่ยวฯ ลุยเปิดประมูลบัตรไทยแลนด์ อีลิท การ์ด เชื่ออีก 1 เดือนรู้ชะตาพร้อมกำหนดทิศทาง 
นายชุมพล ศิลปอาชา รมว.การท่องเที่ยวและกีฬา เปิดเผยว่า ขณะนี้ได้เซ็นคำสั่งแต่งตั้ง คณะกรรมการจำหน่ายโครงการบัตรสมาชิกพิเศษ ในการเปิดประมูลบริษัทไทยแลนด์ พริวิเลจ คาร์ด (ทีพีซี) ผู้บริหารโครงการบัตรไทยแลนด์ อีลิท การ์ด โดยคณะกรรมการชุดดังกล่าว ประกอบด้วย ตัวแทนจากกระทรวงการท่องเที่ยว กระทรวงการคลัง สำนักงานคณะกรรมการพัฒนาการเศรษฐกิจและสังคมแห่งชาติ (สศช.) 
ทั้งนี้ ได้แต่งตั้ง นายอรรชัย บุรกรรมโกวิท ปลัดกระทรวงการท่องเที่ยวเป็นประธานคณะกรรมการจำหน่ายฯ โดยสัปดาห์หน้าจะเรียกหารือ เพื่อวางกรอบการเปิดประมูล ซึ่งคาดว่าจะสามารถประกาศประกวดราคาได้ในอีก 1 เดือนข้างหน้า
“ขณะนี้การทำงานต้องเป็นไปตามขั้นตอน โดยคณะรัฐมนตรี (ครม.) ได้ให้เวลาการดำเนินงานในแต่ละขั้นตอน ประมาณ 1 เดือน ซึ่งโครงการบัตรไทยแลนด์อีลิท การ์ด น่าจะมีความชัดเจนในเร็วๆนี้" รมว.ท่องเที่ยวฯ กล่าว